Esimerkki Mic Macin rohkeasta mainonnasta, jota kaikki lehdet eivät suostuneet julkaisemaan.
**Mic Mac** oli Helsingissä 1970-luvulta 2010-luvulle asti toiminut nuortenvaateliike, joka tuli tunnetuksi visuaalisesti hätkähdyttävästä ja eroottissävyisestä mainonnastaan. Mic Macillä oli myös liikkeen nimeä kantava oma farkkumerkki, jota myytiin ympäri Suomen. Mic Macin suosion huippu ulottui 1970-luvun lopulta 1980-luvulle.

Suomalaisyritystä ei pidä sekoittaa 1970-luvun alun keskieurooppalaiseen MicMac-luksusvaateketjuun, jonka omisti Brigitte Bardot’n kolmantena aviomiehenä tunnettu Gunter Sachs.

Historiaa
---------

Mic Macin perusti Eila Salovaara vuonna 1972 ensin Puotilaan ja sitten Helsingin Kluuviin Vuorikadulle lähelle Kaisaniemenkatua, jonka varrella oli tuolloin paljon vaateliikkeitä. Salovaara oli työskennellyt aiemmin Puotilan yksityisessä päiväkodissa ja kiinnostunut lastenvaatteista. Ennen Mic Maciä hänellä oli Papukaija-nimisiä lastenpukimoita Helsingin lähiöiden ostoskeskuksissa. Vuorikadun Mic Macissä myytiin alkuvaiheessa omien Järvenpäässä tehtyjen tuotteiden lisäksi muun muassa Mary Quantin ja Japin tuotteita. Oman farkkumerkkinsä rinnalla Mic Mac myi myös Levi’s-, Lee- ja Wrangler-tuotteita.

Mic Macissä työskenteli muiden muassa *Suosikki*-lehden Miss Farkku-Suomeksi 1978 valitsema Anne Murto, jonka mittojen mukaan suunniteltiin tuhansia pareja myynyt Primadonna-malli.

Mic Macin surrealistis-eroottista mainontaa teki etenkin 1980-luvulla Herbie Kastemaa, joka suunnitteli liikkeelle jopa oman kirjaintyypin. Se palkittiin vuonna 1985 Vuoden Huiput -kilpailun kultahuipulla, ja Mic Macin mainonnasta Kastemaa palkittiin kultahuipulla myös seuraavana vuonna. Hopeahuippuja Mic Mac tuotti Kastemaalle ainakin neljästi, ja mainoksia palkittiin myös Kultajyvä-kilpailussa. Mainosten tekstit laati Alpertti Skyttä, ja valokuvaajia olivat ainakin Ismo Hölttö ja Markku Lähdesmäki.

Suomalainen farkku-uranuurtaja Matti Majava on todennut Mic Macin olleen ainoa farkkumerkki Suomessa, joka onnistui 1990-luvulla pääsemään "lökäpöksyisen" hip hop -sukupolven suosioon.

Mic Mac Boys -liike lopetettiin Forum-kauppakeskuksesta vuonna 2013 K & N Tukku Oy:n nimissä ollut verkko-osoite www.micmac.fi on myös kadonnut 2010-luvun keskivaiheilla.

Lähteet
-------

1. ↑  Wiikeri, Anna-Liisa: MicMac-muotia Malmössä: Kaunista, kaukaista, kallista.  *Helsingin Sanomat*, 22.9.1971, s. 8. Näköislehden aukeama (tilaajille).
2. ↑  Heiskanen Riitta: Puotila synnytti MicMacit *Helsingin Sanomat*.  15.7.1995. Viitattu 21.9.2018.
3. ↑  Putiikista vaatekauppa.  *Helsingin Sanomat*, 6.10.1972, s. 14. Näköislehden aukeama (tilaajille).
4. ↑  Mic Macin kokosivun ilmoitus.  *Helsingin Sanomat*, 15.1.1976, s. 27. Näköislehden aukeama (tilaajille).
5. ↑  Paavilainen, Ulla-Maija: Farkut ovat meidän kaikkien historiaa *Kotiliesi*.  21.12.2015. Viitattu 21.9.2018.
6. ↑  Kun pylly sai olla paljas *Markkinointi & Mainonta*.  12.1.2009.  Arkistoitu 21.9.2018. Viitattu 21.9.2018.
7. ↑  Mic Mac kaikki (hakutulos) *Vuoden Huippujen verkkoarkisto*. Grafia ry. Viitattu 21.9.2018.
8. ↑  Skyttä, Alpertti: Mic Macin farkuissa asui Alpertti *Skytän blogi*.  23.10.2017.  Arkistoitu 22.9.2018. Viitattu 21.9.2018.
9. ↑  Mällinen, Jarno: Farkkuproffan opissa *Kaleva*.  22.8.2008.  Arkistoitu 22.9.2018. Viitattu 22.9.2018.
10. ↑  Kauppakeskus Forum *Facebook*.  18.6.2013. Kauppakeskus Forum. Viitattu 22.9.2018.

Aiheesta muualla
----------------

* Eila Salovaaraa haastatellaan nuorisomuotiohjelmassa vuonna 1980, Yle Elävä arkisto, kohdissa 3:40 ja 11:38
* Mic Macin palkittuja mainoksia Grafian sivustolla